Κατηγορίες σε βαθμό κακουργήματος απαγγέλθηκαν σε βάρος της μητέρας του βρέφους που απανθρακώθηκε στη Βάρκιζα τα ξημερώματα.

Οι αρμόδιες εισαγγελικές αρχές άσκησαν ποινική δίωξη για το κακούργημα της θανατηφόρου έκθεσης ανηλίκου σε κίνδυνο καθώς και για το αδίκημα του εμπρησμού από αμέλεια, με αποτέλεσμα τον θάνατο ανθρώπου.

Η 30χρονη γυναίκα, και μητέρα τριών παιδιών, οδηγήθηκε σήμερα στις εισαγγελικές αρχές, χωρίς δικηγόρο, και λίγο αργότερα παραπέμφθηκε σε τακτικό ανακριτή.

Το μόλις 13 μηνών κοριτσάκι απανθρακώθηκε από την πυρκαγιά που ξέσπασε στο διαμέρισμα της οικογένειας, σε τρίτο όροφο πολυκατοικίας.

Σύμφωνα με πληροφορίες, την ώρα που ξέσπασε η πυρκαγιά το παιδί ήταν μόνο του μέσα στο διαμέρισμα, ενώ η κατηγορουμένη βρισκόταν κάτω από το σπίτι, σε αυτοκίνητο με τον σύντροφό της.

Η γυναίκα, ομολόγησε στο ανακριτικό τμήμα της πυροσβεστικής ότι άφηνε συχνά το παιδί μόνο του. «Το τάιζα και έβγαινα με τις παρέες μου. Γύριζα το τάιζα», φέρεται να είπε στους αξιωματικούς.